Ka sisaliku tee kivil jätab jälje,  kuigi me seda ei näe.  Iga mõte, mis tuleb ja läheb,  jääb kuhugi alles.  See, mis sa naeratades kinkisid,  võib kunagi otsa saada,  aga naeratus jääb.  Rõõm, mida sa kinni püüda ei teadnud,  jääb igavesti ootama.  Isegi ütlemata jäänud sõnad  on mõttes öeldud  ja kuhugi  tallele pandud.  Kuidas muidu meie lühikeste päevade arv  saab täita aja ääretud salved.  Kuidas muidu üksainus silmapilk  võib kivi paigalt veeretada.    See, kellele on vähe antud,  kannab seda oma südame kohal.  See, kellele on palju antud,  pillab kõik käest maha.    Kõigi teede pikkus ajas on võrdne.